
1. Rezumat

· Europa de Sud-Est se află la răscruce după războiul din Kosovo 

· Criza din Kosovo a constituit o sfidare majoră pentru lumea occidentală şi vecinii Iugoslaviei, dar a creat şi o oportunitate istorică de a făuri un spaţiu de securitate şi stabilitate. 

· Această oportunitate provine pe de o parte din interesele strategice ale americanilor şi europenilor, iar pe de altă parte din dorinţa de integrare în Europa a ţărilor din regiune 

· Întreaga regiune suferă de un triplu deficit: de dezvoltare, de cooperare şi de integrare.

· Comportamentul pro-occidental în timpul războiului din Kosovo a creat mari aşteptări privind asistenţa economică şi asigurările de securitate, care neonorate sau onorate parţial, pot provoca mari probleme guvenelor pro-reformiste.

· Răspunsul principal al Occidentului a fost lansarea Pactului de Stabilitate pentru Europa de Sud-Est care are ca obiective pe termen scurt şi mediu reconstrucţia şi stabilizarea Balcanilor şi ca obiectiv pe termen lung integrarea întergii regiuni în structurile europene şi euroatlantice.

· NATO îi va reveni principala responsabilitate pentru asigurarea securităţii în Balcani pentru mulţi ani de acum încolo. Se doreşte crearea unei relaţii de securitate prin cooperare între NATO şi Europa de Sud-Est. 

· Dacă SUA asigură în primul rând dimensiunea de securitate, Europei îi revine responsabilitatea în ceea ce priveşte dimensiunea economică

· În viziunea ţărilor occidentale responsabilitatea pentru progresul regional aparţine în primul rând statelor din Europa de Sud-Est. Asistenţa din afară prin NATO sau Pactul de Stabilitate poate ajuta în mod esenţial, dar nu poate substitui eforturile proprii ale ţărilor din regiune. Formula este: mai întâi integrare între ţările sud-est europene, apoi integrare europeană.

· Deşi această abordare este aplicabilă, totuşi ea are limite legate în primul rând de starea încă nematurizată a economiilor de piaţă din regiune, cât şi de diferenţele importante dintre ţările din Balcani în ceea ce priveşte economiile lor, structurile politice şi societăţile în ansamblu.

· De aceea, este important ca abordarea Occidentului să fie nuanţată pentru a găsi un echilibru optim care să balanseze între cerinţa pentru integrare şi cooperare şi realităţile şi diferenţele între ţările din regiune.

· Pactul de Stabilitate rămâne însă parţial blocat de lipsa unor finanţări consistente, precum şi de aparenta durabilitate a regimului Miloşevici. Finanţarea proiectelor coerente din regiune râmâne un element esenţial al succesului Pactului de Stabilitate. 

· Evoluţiile din ţările din regiune provoacă încă îngrijorare. Potenţialul conflictual se menţine ridicat în Kosovo, Serbia, Muntenegru, Albania şi Macedonia, Procesul de implementare a acordurilor de la Dayton în Bosnia este foarte lent.

· Instalarea unui guvern perceput ca reformator în Croaţia, amelioarea relaţiilor dintre Turcia şi Grecia şi demararea negocierilor cu UE de către România şi Bulgaria sunt elemente pozitive care oferă speranţe

· Există încă riscurile unei reacţii în lanţ după Kosovo prin reaua interpretare a conceptului de autonomie substanţială, căci autodeterminarea fără limite ar merge împotriva sensului însuşi al democraţiei.

· Viitorul Balcanilor în următorul deceniu depinde de doi factori: găsirea sau eşecul identificării unei soluţii de durată pentru Kosovo şi lărgirea UE sau lipsa extinderii spre sud-est.

· Într-un discurs la Institutul Aspen (24 august 1999) intitulat "Chestiunea balcanică şi răspunsul european" adjunctul Secretarului de Stat american, Strobe Talbott a remarcat că "există oportunitatea de a face din întregul continent european un spaţiu sigur pentru democraţie prin crearea unui mediu în care autodeterminarea poate să funcţioneze fără proliferarea micro-statelor pe bază etnică". 

· Dincolo de stategiile de soluţionare a conflictelor trebuie identificate soluţii pe termen lung care să rezolve sau măcar să atenueze triplul deficit ( de dezvoltare, cooperare şi integrare)din regiune. Terapia profilactică de dezvoltare şi integrare va elimina în bună parte cauzele care separă diverse comunităţi din regiune. Stabilirea încrederii care să stimuleze rezolvările problemelor divergente prin compromisuri rezonabile şi renunţarea la violenţă poate fi realizată doar pe fundalul unei prosperităţi economice relative. De aceea soluţia pe termen lung presupune integrarea şi nu doar stabilizarea Balcanilor.

 

 

2. Europa de Sud-Est după 1989

După revoluţia din 1989, Europa de Sud -Est a fost percepută în mediile occidentale ca o zonă cu probleme şi pusă în consecinţă în coada listei de integrare. Zbigniew Brzezinski o denumea în cartea sa din 1992 "Out of Control", Europa 3, pentru a o deosebi de Europa 1 - Europa occidentală şi Europa 2- Europa centrală, cuprinzând în primul rând ţările grupului de la Vişegrad. Recursul permanent la istorie a întărit prejudecăţile privind această parte a Europei. Stereotipul conform căruia ţările sud-est europene ar reprezenta o sursă veşnică de conflicte deformează trecutul şi poate afecta negativ viitorul Balcanilor. 

Interesele actorilor politici externi regiunii, tendinţele separatiste locale, stimulate de dezgheţul produs de căderea comunismului, care au antrenat răspunsuri naţionaliste excesive, dar şi eşecul unor experienţe economice de inspiraţie FMI au constituit principalele cauze ale tragediei iugoslave. Dezmembrarea violentă a Iugoslaviei, prin războaie civile sângeroase, a creat dificultăţi economice pentru toate statele vecine, dar mai ales a aruncat o umbră de suspiciune şi neîncredere faţă de întreaga regiune a Europei de Sud-Est. Frustările şi amintirile dureroase care provin din istoria regiunii au reprezentat un factor agravant care a contribuit la escaladarea conflictelor, amorsate însă de cauze ce au ţinut în primul rând de conjuncturi actuale.

3. Europa de Sud -Est după criza din Kosovo

După conflictul din Kosovo, Europa de sud este la răscruce. Există în prezent o oportunitate istorică de a crea în această regiune o zonă de securitate şi stabilitate. Interesele europene legate de noul proiect geopolitic care include şi Balcanii, precum şi interesele americane care au o viziune globală de securitate şi care conferă Europei un rol aparte, de partener privilegiat, creează un cadru favorabil pentru pacificarea Europei de Sud -Est. Fără stabilitate în sud- estul Europei nu poate exista pace în Europa în întregul ei. 

Stabilitatea cere însă un nivel adecvat de prosperitate economică.

Întreaga regiune suferă de un triplu deficit: de dezvoltare, de cooperare şi de integrare.

În acelaşi timp, majoritatea ţărilor din regiune au optat pentru integrarea în Occident întruchipat prin cele două mari organizaţii NATO şi UE.

Această năzuinţă a încurajat guvernele pro-reformiste ale ţărilor vecine Iugoslaviei să accepte serioase costuri economice şi riscuri politice sprijinind acţiunea NATO prin acordarea drepturilor de survol şi a susţinerii politice pentru un război care nu a primit acordul majorităţii propriilor cetăţeni. Pentru a a se apropia de ţinta integrării, liderii politici din aceste ţări ( România, Bulgaria, Macedonia, Slovenia, Slovacia) şi-au asumat riscurile unor consecinţe politice importante. Fără sprijinul acestor guverne pro-occidentale, NATO ar fi avut dificultăţi mult mai mari în abordarea crizei din Kosovo.

Ţările din regiune au acceptat şi respectat embargoul privind petrolul impus de UE.

Într-un moment delicat şi tensionat în Kosovo, Bulgaria şi România nu au oferit permisiunea de survol avioanelor ruseşti care transportau trupe spre Priştina., gest apreciat de NATO.

Comportamentul pro-occidental în timpul războiului din Kosovo a creat mari aşteptări privind asistenţa economică şi asigurările de securitate care, neonorate sau onorate parţial, pot provoca mari probleme guvenelor pro-reformiste.

Criza din Kosovo a avut urmări negative serioase asupra întregii zone, dar în special asupra vecinilor Iugoslaviei. Dincolo de daunele economice ca efecte imediate, percepţia externă că balcanii nu pot ieşi din cercul intern al violenţelor sângeroase, a diminuat încrederea investitorilor. Ori fără finanţare externă, Balcanii sunt sortiţi să rămână înapoiaţi economic şi periferici.

 

În Albania şi Macedonia efectele economice ale crizei din Kosovo au întrerupt progresele modeste care începuseră să aibă loc în ceea ce priveşte reformele . Acum există riscul unei încetiniri a creşterii economice şi a instabilităţii politice 

În Bosnia, scăderea drastică a ajutorului străin va avea efecte negative înainte ca reformele necesare pentru a crea locuri de muncă să-şi arate efectele.

Estimările FMI arată că pierderile celor 6 ţări cele mai afectate de conflict ( fără Serbia) se ridică la circa 2% din PIB, iar pierderile Serbiei reprezintă circa 45% din PIB.

Răspunsul principal al Occidentului a fost lansarea la 30 iunie la Saraievo a Pactului de Stabilitate pentru Europa de Sud-Est, care îşi propune stabilizarea, reconstrucţia şi integrarea Balcanilor.

Pactul de Stabilitate rămâne însă parţial blocat de lipsa unor finanţări consistente, precum şi de aparenta durabilitate a regimului Miloşevici.

Fără un fundament solid pentru crearea de locuri de muncă, realizarea creşterii economice şi îmbunătăţirea vieţii sociale regiunea poate eşua în blocaj şi haos

Dincolo de ajutorul umanitar şi pentru reconstrucţie, răspunsul actual al comunitaţii internaţionale la problemele cu care se confruntă regiunea este condiţional: "Faceţi mai întâi reforma şi apoi mai discutăm"

3.1 Dimensiunea politică şi de securitate a integrării

NATO îi va reveni principala responsabilitate pentru asigurarea securităţii în Balcani pentru mulţi ani de acum încolo. Noul concept strategic adoptat de NATO la summitul din aprilie 1999, consacră evoluţia din ultimul deceniu, transformarea de la alianţa clasică pentru apărare colectivă la o organizaţie care îşi propune misiuni mai extinse, oferind securitate colectivă pentru un grup mai mai mare de state din zona euro-atlantică. În plus, dimensiunea de securitate a Pactului de Stabilitate a fost încredinţată de facto Alianţei Nord-Atlantice.

Deşi ONU, prin termenii arajamentului cu Rusia, are responsabilitatea generală în Kosovo şi OSCE va juca un rol semnificativ în Balcani , NATO va rămâne partenerul de securitate cel mai important pentru Europa de Sud-Est.

NATO şi strucuturile de apărare ale ţărilor din PpP sunt chemate să sprijine obiectivele pactului; implicit aderarea lor NATO este condiţionată şi de eficienţa participării acestora la materializarea pactului.

Dat fiind eşecul Occidentului de a preveni conflictele catastrofale ale anilor 1990 în Balcani, întâietatea unei instituţii cu influenţă militară este inevitabilă. Trupele NATO se află în număr considerabil în Bosnia-Herţegovina (30.000 ) şi Kosovo (57.000) oferind un element important de securitate şi stabilitate. Nu există nici un semn că aceste trupe se vor retrage curând. De asemenea, prezenţa trupelor NATO în Albania şi Macedonia va fi necesară şi este posibil ca Alianţa să ocupe poziţii şi în Muntenegru.

NATO va rămâne angajat profund în Europa de Sud -Est prin Planul de Acţiune pentru Calitatea de Membru (MAP) şi Parteneriatul pentru Pace (PfP). 

La o examinare atentă, MAP oferă un set specific de activităţi care va avea ca efect legarea potenţialilor membri cât se poate de strâns de Alianţă - va avea loc un proces de extindere informală a NATO, care va însemna apartenenţa de facto la NATO. Prin MAP membrii potenţiali vor fi trataţi cu aceeaşi rigoare ca şi cum ar fi deja membri ai NATO.

De asemenea, Alianţa a căutat să reconfigureze PpP şi Consiliul de Parteneriat Euro-Atlantic (EAPC), care include şi naţiunile din sud estul Europei, cu excepţia Serbiei, Bosniei şi Croaţiei, astfel încât să le stimuleze să coopereze mai bine.

Un pas important care amplifică implicarea politică a NATO în sud-estul Europei este crearea la summitul de la Washington a unui nou forum consultativ care cuprinde cele 19 ţări aliate +7 ţări vecine cu Sebia, incluzând Croaţia şi Bosnia-Herţegovina.

Toate aceste măsuri noi au avut ca rezultat crearea unei relaţii de securitate prin cooperare

( cooperative security relationship) între NATO şi Europa de Sud -Est. Referitor la toate aceste activităţi noi, oficialii NATO vorbesc de Iniţiativa NATO pentru Europa de Sud-Est.

2. Dimensiunea economică a integrării

Stabilitatea politică în Balcani nu poate fi atinsă fără un nivel adecvat de securitate şi creştere economică. Dincolo de reconstrucţie este nevoie de realizarea unei regiuni stabile care poate fi asigurată doar prin succesul reformei economice.

Dacă SUA asigură în primul rând dimensiunea de securitate, Europei îi revine responsabilitatea în ceea ce priveşte dimensiunea economică. 

Instrumentele alese de europeni pentru Europa de Sud-Est sunt în primul rând Pactul de Stabiliate pentru Europa de Sud-Est cu masa ei rotundă privind reconstrucţia economică dezvoltare şi cooperare şi noul Proces de Stabilizare şi Asociere pentru Balcanii de Vest (Bosnia-Herţegovina, Croaţia, Macedonia, Albania şi Iugoslavia).

În plus, Banca Mondială, FMI, BERD şi Banca Europeană de Investiţii ( BEI) îşi coordonează eforturile împreună cu UE pentru a oferi regiunii un ajutor macroeconomic, structural şi bugetar.

Toate aceste instrumente şi instituţii nu reprezintă decât umbrela sub care se presupune că se va desfăşuara procesul de reconstrucţie, reformă şi până la urmă de integrare a Balcanilor.

Succesul sau eşecul vor depinde de resursele financiare care vor fi puse la dispoziţie, dar şi de capacitatea actorilor regionali de a dezvolta proiecte viabile.

Comunitatea occidentală insistă pe necesitatea ca ţările balcanice să coopereze între ele şi să adopte strategii economice de integrare regională după formula: întâi integrare între ţările sud-est europene, apoi integrare europeană.

Deşi această abordare este aplicabilă, totuşi ea are limite legate în primul rând de starea încă nematurizată a economiilor de piaţă din regiune, cât şi de diferenţele importante dintre ţările din Balcani în ceea ce priveşte economiile lor, structurile politice şi societăţile în ansamblu.

De aceea este important ca abordarea Occidentului să fie nuanţată pentru a găsi un echilibru optim care să balanseze între cerinţa pentru integrare şi cooperare intra-regională şi realităţile şi diferenţele ţărilor din regiune.

 

3.3. Pactul de Stabilitate pentru Europa de Sud-Est

Obiectivele Pactului de Stabilitate

· Promovarea unor democraţii mai puternice şi dezvoltarea în continuare a societăţii civile;

· Promovarea toleranţei şi respectului pentru drepturile omului şi libertăţile fundamentale, incluzând drepturile minorităţilor; 

· Încurajarea creşterii unor economii de piaţă funcţionale care să îmbunătăţească standardele de viaţă; 

· Stimulare cooperării regionale politice, economice şi sociale; 

· Facilitarea, pentru cei care doresc, a integrării depline în instituţiile euro-atlantice.

În cadrul Pactului de Stabilitate s-a creat o masă regională care coordonează activitatea a 3 mese de lucru ce abordează cele 3 dimensiuni:

· Democratizare şi drepturile omului;

· Reconstrucţie economică, dezvoltare şi cooperare

· Securitate

Pactul de Stabilitate pentru Europa de Sud-Est a pus bazele efortului de realizare a securităţii zonale printr-o "mare învoială" . Astfel, ţările din regiune s-au angajat să coopereze, ca premiză a integrării lor în structurile euro-atlantice, ceea ce în viziunea americană, exprimată de William Cohen cu ocazia celei de a 4-a reuniuni a miniştrilor apărării din ţările din Europa de sud-est din 30 noiembrie 1999 - Bucureşti înseamnă îndeplinirea prioritară a următoarelor obiective:

· Încheierea unor acorduri multilaterale privind rezolvarea paşnică a disputelor; 

· Stabilirea unor relaţii de bună vecinătate, coroborate cu măsuri de anihilare a unor potenţiale viitoare conflicte; 

· Procese democratice mature, bazate pe alegeri corecte şi libere; 

· Respectarea drepturilor omului şi a legilor 

· Economie de piaţă puternică, comerţ liber şi cooperare regională 

· Măsuri eficiente de combatere a corupţiei, a crimei organizate şi a terorismului

Pactul de Stabilitate nu este un organism de implementare, ci unul de coordonare, iar reuniunile de lucru regionale pot servi drept catalizator pentru identificarea cerinţelor regionale

Conform lui Daniel Hamilton - coordonatorul SUA pentru Europa de Sud-Est,

Pactul de Stabilitate pentru Europa de Sud-Est are două direcţii principale:

· Să stabilizeze regiunea, să integreze Europa de Sud -Est în comunitatea popoarelor europene. 

· Să acţioneze pentru ca statele din zonă să îşi intensifice eforturile şi să îşi asume responsabilitatea realizării obiectivelor propuse, problemă care a făcut parte din acordul de la Saraievo. Până la sfârşitul lunii martie şi aceste ţări vor trebui să prezinte un raport cu realizările legate de obligaţiile stabilite privind îndeplinirea reformelor în diferite domenii

Aspecte care trebuie analizate de comunitatea internaţională pentru a vedea dacă ţările din zonă şi-au respectat angajamentele asumate:

· Lupta împotriva corupţiei 

· Crearea unui mediu propice investiţiilor 

· Demolarea unor bariere comerciale 

· Realizarea unor medii de informare independente 

· Democratizarea societăţii 

· Respectarea drepturilor omului şi diminuarea tensiunilor etnice

Daniel Hamilton consideră că partea din Pactul de Stabilitate privind finanţarea este foarte importantă:

· UE nu trebuie să se limiteze doar la promisiuni. 

· Referitor la amploarea sprijinului, este nevoie de date şi proiecte concrete legate de crearea de locuri de muncă şi construcţia de drumuri 

· Măsurile de reformă aplicate de statele din regiune trebuie să aibă ca finalitate obligaţiile asumate de acestea.

Deocamdată majoritatea resurselor alocate au fost destinate pentru Kosovo. Conferinţa donatorilor din 28 iulie 1999 a promis un total de 2.1 miliarde dolari pentru asistenţă umanitară şi alte programe urgente legate de aceasta, desfăşurate pe 3 ani, din care aproximativ jumătate revine UE şi un sfert SUA. Pentru restul Balcanilor sumele sunt mult mai mici şi întâlnirea de la Saraievo din 30 iulie 1999 nu a făcut nici măcar o promisiune privind asistenţa economică. Singurele sume promise sunt pentru pentru sprijin macroeconmic şi anume acoperirea dificultăţilor legate de balanţa de plăţi ( 20 milioane USD pentru Albania, 60 milioane USD pentru Macedonia, 400 milioane USD pentru România, Bulgaria şi Macedonia)

SUA a promis la Saraievo un pachet de 700 milioane USD în afara unui ajutor de 500 milioane USD destinat pentru Kosovo. Acest pachet constă în principal din stimulente pentru oamenii de afaceri şi iniţiative de comerţ: 150 milioane USD pentru formarea unui fond de investiţii şi 200 milioane USD în credite pentru companiile care operează în zonă, precum şi eliminarea tarifelor pentru importurile din Balcani.

Oricum, resursele alocate până acum sunt cu mult sub necesităţile reale ale regiunii care sunt estimate între 30 -100 miliarde de dolari pentru 10 ani.

Speranţe suplimentare sunt legate de conferinţa donatorilor programată pentru sfârşitul lunii martie 2000.

Conform lui Bodo Hombach, coordonatorul Pactului, citat de AFP, sprijinul financiar alocat în cadrul Pactului de Stabilitate pentru Europa de Sud-Est se va ridica la început la 1, 8 miliarde de euro. Statele cele mai afectate de conflict vor primi asistenţa financiară cea mai smnificativă, 55% din proiectele prioritate urmând să fie realizate în Albania, Bosnia şi Macedonia. Banca europeană de investiţii a pus deja la dispoziţie 900 milioane de euro în acest scop şi urmează ca statele Uniunii Europene, Japonia şi SUA să furnizeze restul de 50%.

Cotidianul economic german "Handelsblatt" a indicat că valoarea globală a sprijinului financiar către statele din Balcani se va ridica la 10, 948 miliarde de euro, sumă repartizată pentru 131 de proiecte. Aceste proiecte privesc, în proporţie de 59%infrastructurile, de tipul construcţiei de şosele şi de aeroporturi. Proiectele energetice reprezintă 17% din total, iar cele legate de distribuţia de apă 10%.

Totuşi, evoluţia Pactului de Stabilitate este foarte lentă şi procesul de licitaţie cerut de Comisia Europeană pentru contractele din regiune este unul lung. În plus, este neclar când contractorii vor fi plătiţi. Mai clar este faptul că contractorii vor fi aleşi dintre companiile majore din UE care deţin expertriză şi capital.

Dacă obiectivele acestui pact sunt relativ clare şi nu creează înţelegeri diferite în SUA, în Europa de Vest şi în ţările din regiune, în schimb, există percepţii diferite privind mijloacele de realizare a acestor obiective. 

Asemănarea cu planul Marshall a provocat speranţe mari, care s-ar putea, însă, să producă ulterior deziluzii. 

Analogia cu planul Marshall este, cel puţin parţial, incorectă. În locul ajutorului financiar masiv care a urmat celui de al doilea război mondial, acum, într-o altă conjunctură, se recomandă investiţii private şi dezvoltarea comerţului exterior; regimuri eficiente comerciale şi vamale, finanţarea proiectelor pentru infrastructuri naţionale şi regionale ca drumuri, căi ferate, căi maritime pentru a stimula comerţul; proiecte orientate spre creştere.

Spiritul Planului Marshall, în sensul atenţiei acordate iniţiativei private, poate fi regăsit în formularea Pactului, dar ideea unui transfer de capital dinspre statele finanţatoare către Europa de Sud-Est, conform percepţiei că acestă zonă reprezintă "obiectul" iniţiativei, nu are susţinere în realitate. 

Deşi anumite asemănări cu Planul Marshall se pot face şi se pot chiar extrage câteva lecţii politice diferenţa este esenţială. Planul Marshall a fost lansat într-un moment când capitalismul se afla în defensivă. Planul era o componentă esenţială a strategiei SUA de îngrădire ("containment") a comunismului. Nimeni nu-şi permitea atunci luxul să recomande sacrificii insuportabile pe termen scurt pentru beneficii pe termen lung. Era nevoie de rezultate imediate, palpabile, care să atenueze alunecarea electoratelor spre partidele de orientare marxistă. Planul Marshall s-a bazat, cel puţin în prima fază, pe transfer de resurse, sponsorizat guvernamental. SUA, care se aflau în situaţia de a pretinde şi a valorifica o poziţie hegemonică în lumea occidentală, au avut înţelepciunea şi precauţia să accepte redistribuirea profiturilor potenţiale pe care le-ar fi putut obţine, dacă ar fi optat pentru funcţionarea economiei de piaţă cu motoarele în plin.

Situaţia este substanţial diferită acum. Capitalismul se află în plină ofensivă, lipseşte un adversar ideologic instituţionalizat cu acoperire globală şi implementarea unei economii de piaţă cu accente cât mai liberale este nu numai posibilă, dar şi urmărită. Parametrii subiectivi ai globalizării - cei obiectivi sunt determinaţi de progresele tehnologice, în special în informatică şi în comunicaţii - sunt stabiliţi conform modelelor de piaţă anglo-saxone, mai individualiste şi mai puţin orientate spre coeziune socială decât modelele europene. 

În acest context, funcţia de redistribuire la nivel statal sau suprastatal se află în regres. 

În consecinţă, aşteptările legate de Pactul de Stabilitate pentru Europa de Sud-Est trebuie adaptate ţinând cont de acest context. 

Nimeni nu trebuie să se aştepte la un transfer substanţial de resurse dirijate de guvernele occidentale. Cuvântul cheie care descrie modelul de implementare este auto-ajutorul (self-help). Aceasta înseamnă că guvernele occidentale şi organismele financiare internaţionale sunt dispuse să ofere mai puţin sprijin financiar direct, ci în primul rând consultanţă, pentru a învăţa actorii locali din regiune să creeze un mediu economic atractiv şi reţele de cooperare care să producă efecte sinergice şi să contribuie, în acest fel, la dezvoltarea zonei.

Se va pune accentul pe finanţarea privată a regiunii, ţărilor din regiune revenindu-le sarcina să creeze medii economice atractive, desigur, sub supraveghere şi consultanţă internaţională. 

Finanţarea directă prin bugete naţionale sau prin bugetul Uniunii Europene va fi discretă. De altfel, este puţin probabil ca UE să modifice capitolul financiar al Agendei 2000. Este foarte probabil ca UE să redistribuie fonduri de la alte capitole sau să folosească nişte rezerve prevăzute în buget şi nerepartizate încă. În ceea ce priveşte SUA, speranţele unui sprijin direct sunt şi mai mici deoarece americanii insistă ca europenii să suporte partea leului a reconstrucţiei Balcanilor, întrucât ei au dus greul războiului împotriva Iugoslaviei. Doar Grecia şi Italia, mai aproape şi mai interesate şi câteva ţări nordice, care au o tradiţie a ofertei de ajutor financiar, s-au declarat până acum gata să doneze ceva efectiv.

În schimb, se va pune accentul pe crearea unor facilităţi; deschiderea unor linii de credit, reducerea de taxe vamale, accesul mai uşor pe pieţele occidentale, crearea de fonduri de investiţii pentru participare la capital, etc. 

De aceea, participarea activă a ţărilor din regiune la elaboarea de proiecte fezabile şi care să corespundă obiectivelor programului de dezvoltare regională, precum şi colaborarea între ele, devin factori decisivi pentru a face ca Pactul de Stabilitate să funcţioneze eficace.

Aşadar, se pot trage câteva concluzii importante:

· Pactul de Stabilitate este în primul rând un efort privat, spre deosebire de Planul Marshall care a fost în primul rând un efort guvernamental;

· Participarea activă şi cooperarea actorilor din regiune sunt puncte esenţiale ale reţetei Pactului; 

· Statele industrializate şi instituţiile financiare internaţionale susţinătoare ale concepţiei promovate de Pact au evidenţiat că statele participante la această iniţiativă constituie "subiectul" şi nu " obiectul" ei, de la statele zonei fiind aşteptate propuneri şi proiecte concrete cu caracter regional sau transfrontalier, conforme cu obiectivele Pactului, urmând ca apoi acestora să li se identifice surse de finanţare prin Masa rotundă regională sud-est europeană;

· Auto-ajutorul, în contextul supravegherii şi consultanţei internaţionale, reprezintă paradigma propusă de Occident pentru Balcani;

· Pactul identifică şi se adresează mai degrabă regiunii ca entitate, decât ţărilor luate individual;

· Deşi integrarea intra-regională este importantă, ea nu substituie integrarea în cadrul mai larg al Europei şi al economiei globale.

Riscuri ale Pactul de Stabilitate

· Neînţelegerea din partea ţărilor beneficiare a paradigmelor Pactului de Stabilitate propus. Asemănarea excesivă cu Planul Marshall poate conduce ulterior la căderea în capcana scepticismului (deja acest lucru s-a şi produs parţial) şi poate inhiba dorinţa de participare activă şi de colaborare intra-regională.

· Ritmul lent de avansare a Pactului şi lipsa unor rezultate imediate, palpabile, pot spori neîncrederea şi suspiciunea participanţilor;

· Coordonarea nesatisfăcătoare între ţările occidentale, determinată de abordări diferite în anumite probleme concrete (există deja opinii divergente în ceea ce priveşte deblocarea Dunării între americani şi britanici, pe de o parte şi europeni, pe de altă parte; la Masa rotundă privind reconstrucţia şi dimensiunea economică, americanii şi britanicii au scos până la urmă de pe agenda întâlnirii de la Bari, 9 octombrie a.c., problema deblocării Dunării, în ciuda opiniei majorităţii celorlalţi participanţi în favoarea menţinerii pe agenda de dezbateri). 

· Coordonarea slabă între diverşi donatori internaţionali sau naţionali, guvernamentali sau privaţi;

· Bariera psihologică determinată de percepţiile diferite privind valorile împărtăşite; simpla enunţare a apartenenţei la un spaţiu de valori comune nu este suficientă dacă percepţiile asupra acestor valori diferă. De pildă, intervenţia NATO împotriva Iugoslaviei percepută dominant în vest ca una cu caracter umanitar, a fost suspectată de majoritatea elitelor şi a populaţiilor din regiune ca fiind rezultatul unor jocuri de interese ale marilor puteri, dimensiunea umanitară fiind doar pretextul. Omogenizarea percepţiilor asupra valorilor trebuie să fie o preocupare prioritară;

· Abordarea nesimetrică, partizană a problemelor etnice care favorizeză pe unii în detrimentul altora poate provoca neîncredere şi submina forţele democratice de a promova, în faţa propriilor naţiuni, platforme pro-occidentale. În Kosovo, în ciuda numeroaselor declaraţii privind tratarea nediscriminatorie a sârbilor şi albanezilor, lucrurile sunt încă nesimetrice, oferind argumente suplimentare regimului de la Belgrad;

· Nerezolvarea la timp a statutului provinciei Kosovo sau rezolvarea neinspirată a acestei chestiuni (în cercurile politice americane, în Congres, sunt numeroşi adepţi ai independenţei provinciei, scenariu care ar provoca complicaţii mari în regiune, deschizând o adevărată cutie a Pandorei);

· Neînţelegerea specificului zonei şi lansarea unor proiecte neadaptate la caracteristicile psiho-sociale şi istorice regionale (cererea UE de a plasa în acordul cu opoziţia sârbă predarea lui Miloşevici Tribunalului Internaţional de la Haga - cerere neacceptată, de altfel, de opoziţia sârbă - demonstreză superficialitatea cu care sunt privite în Occident, de unele cercuri, anumite sensibilităţi locale);

· Împărţirea disproporţionată a avantajelor între beneficiarii locali şi diverse firme şi instituţii internaţionale participante la derularea proiectelor (în contextul unui joc de sumă pozitivă, de altfel lăudabil şi benefic, contează încă proporţia în care se distribuie profiturile; riscul transformării programului de reconstrucţie într-o sursă de venituri grase şi onorarii mari pentru firmele de execuţie şi consultanţă occidentale - vezi Şase lecţii… în anexe);

· Riscul subminării programelor de stabilitate de către reţetele de austeritate macroeconomică ale FMI-ului.

 

3.4. Iniţiative regionale

În viziunea ţărilor occidentale responsabilitatea pentru progresul regional aparţine în primul rând statelor din Europa de Sud-Est. Asistenţa din afară prin NATO sau Pactul de Stabilitate pot ajuta în mod esenţial, dar nu por substitui eforturile proprii ale ţărilor din regiune. După terminarea războiului rece au fost lansate un număr de iniţiative regionale şi subregionale şi au fost fondate organizaţii care încearcă să stimuleze relaţii de bună vecinătate şi cooperare pragmatică în Balcani. SUA şi Uniunea Europeană dau o mare importanţă cooperării intra-regionale pe care o consideră un pas esenţial pentru îmbunătăţirea securităţii şi stabilităţii în regiune. După războiul din Kososvo toate aceste iniţiative şi organizaţii şi-au amplificat activitatea cu scopul de a realiza securitatea prin cooperare:

· Iniţiativa de Cooperare în Europa de Sud-Est (SECI) încurajează procesul decizional comun şi cooperarea în domenii cum sunt combaterea crimei organizate, întărirea controlului la frontiere sau abordarea problemelor ecologice. De asemenea, se urmăreşte reducerea barierelor în calea investiţiilor private. 

· Organizaţia pentru Cooperare Economică la Marea Neagră urmăreşte în primul rând dezvoltarea economică în zona din jurul Mării Negre 

· Procesul Royaumont urmăreşte întărirea democraţiei, încurajarea presei libere, dezvoltarea societăţii civile şi stimularea dialogului interetnic 

· Întâlnirile Miniştrilor de Apărare din Europa de Sud-Est au iniţiat câteve cooperări între ţările din regiune cu scopul de a mări transparenţa şi încrederea reciprocă 

· Procesul de Cooperarea în Europa de Sud-Est (SEECP) cuprinde o schemă cuprinzătoare de cooperare regională politică, economică, de securitate şi în domeniul umanitar. La 13 februarie 2000 a avut loc la Bucureşti cea de-a treia reuniune la nivel înalt a şefilor de stat şi de guvern ai ţărilor din această regiune. România este preşedinte în exerciţiu al SEECP. Momentul cel mai important al reuniunii l-a constituit semnarea Cartei relaţiilor de bună vecinătate, stabilitate, securitate şi cooperare în Europa de Sud-Est. Este primul document politic multilateral în istoria Balcanilor consacrat relaţiilor de bună vecinătate. El reprezintă un adevărat cod de conduită pentru raporturile dintre statele din regiune, ce pun o bază solidă nu numai pentru securitatea fiecărie ţări, ci şi pentru securitatea indivizibilă a Europei în întregul ei . Potrivit Cartei, ţările semnatare îşi exprimă hotărârea "de a transforma Balcanii într-o zonă a păcii şi stabilităţii" şi de "a continua reformele economice şi democratice". Prin acest document, România, Bulgaria, Albania, Grecia, Turcia şi Macedonia s-au angajat "să promoveze dialogul şi să încheie acorduri bi şi multilaterale, pentru a depăşi conflictele potenţiale şi consecinţele acestora". S-au angajat, de asemenea, " să construiască o economie de piaţă sănătoasă în ţările lor, să încurajeze relaţiile comerciale şi investiţiile reciproce" 

· Trilateralele reprezintă cooperări politice, economice, de securitate care angajează proiecte comune la care participă 3 ţări. România participă la mai multe trilaterale, din care două cuprind numai ţări din Balcani: România-Bulgaria-Turcia, România-Bulgaria-Grecia. Recent s-a realizat o nouă trilaterală România-Turcia-Israel, care are perspective geopolitice şi strategice însemnate. 

· Iniţiativa Central Europeană a stabilit un dialog continuu şi o cooperare în domenii variate cu colegii din sud-estul Europei

 

3. Principalele evoluţii în ţările din regiune

4.1 Iugoslavia

· Kosovo

Recentele evoluţii din Kosovo arată că violenţa interetnică este departe de fi curmată sau măcar amelioarată La începutul lunii februarie, Mitrovica a fost scena violenţelor şi a haosului, fiind implicaţi, pe lângă sârbi şi albanezi, trupele KFOR ( 2 soldaţi francezi au fost ucişi).

Deşi NATO şi SUA au obţinut o victorie militară în iunie 1999, în urma căreia trupele alianţei au ocupat Kosovo, sosirea lor acolo nu a însemnat sfârşitul conflictului. NATO a început o ocupaţie pe timp nederminat (open-ended occupation) în care "misiunea nu a corespuns realităţii de pe teren". Misiunea trupelor NATO a fost de a asigura securitatea tuturor rezidenţilor. Realitatea este că trupele NATO au acţionat, chiar împotriva intenţiilor lor, ca agenţi ai KLA.( Armata pentru eliberare din Kosovo). Gherilele etnicilor albanezi au folosit misiunea de menţinere a păcii a NATO ca mijloc de instituţionalizarea a puterii KLA în provincie. Consecinţa acestui lucru a fost că victimele au devenit cetăţenii de etnie sârbă şi trupele NATO s-au transformat în instrumente ale răzbunării etnicilor albanezi. În felul acesta SUA şi NATO s-au implicat până la urmă într-un război civil fără o strategie clară de ieşire. 

Se manifestă o îngrijorare în creştere atât din partea oficialilor din Administraţia americană, cât şi din partea congresmenilor. Recent la Munchen, ministrul apărării, Wlliam Cohen a declarat: "Cred că s-a ajuns la un nivel de îngrijorare nu numai la nivelul membrilor Congresului, dar şi la nivelul comandanţilor militari. Ei sunt preocupaţi de posibilitatea ca militari să fie angajaţi în acţiuni de competenţa poliţiei, pentru care nu sunt antrenaţi corespunzător şi pe care nu doresc de fapt să le îndeplinească". 

Şeful militar al NATO, domnul Wesley Clark a afirmat recent, în faţa Comisiei pentru serviciile militare a Senatului american, că forţele armate multinaţionale (KFOR) au urgentă nevoie de forţe civile de poliţie pentru a combate crimele organizate care răvăşesc în continuare provincia. După părerea lui Clark violenţa etnică şi crima organizată continuă să fie principalele probleme din provincie, în ciuda celor circa 44.000 de soldaţi puşi să asigure stabilitatea în zonă. Preşedintele Comisiei senatoriale a serviciilor armate, dl. John Warner, republican din statul Virginia, împreună cu alţi senatori au acuzat Uniunea Europeană că a trimis insuficiente efective poliţieneşti şi nimic din suma de 35 milioane de euro promişi pentru acestea.

D. Warner a avertizat că, în viitor, participarea militară a SUA ar putea fi primejduită. "De ce sunt trupele noastre în Bosnia la 4 ani după sosirea lor acolo?. Şi de ce nu sunt încă semne că s-ar fi sfârşit cu Kosovo? se întreba acesta. " Singura explicaţie este aceea că nici ONU, nici celelalte organizaţii internaţionale însărcinate cu reconstrucţia structurilor civile din Bosnia şi Kosovo nu îşi fac datoria".

Dorinţa KLA pentru independenţă şi percepţia albanezior că acum NATO se află în calea acestei împliniri, pot mobiliza un nou conflict de gherilă între "eliberaţi" şi "eliberatori"

Viitorul privind Kososvo este greu predictibil. Acordul din iunie 1999 sub egida ONU a plasat provincia sub jurisdicţia formală a Belgradului. Dar absenţa forţelor de securitate şi poliţieneşti sârbeşti demonstrează că de fapt, în termeni practici, nu există nici un fel de suveranitate a Iugoslaviei asupra provinciei Kosovo. 

Pe termen mediu şi scurt provincia se va afla sub controlul comun al NATO şi ONU. Soluţia protectoratului nu poate fi însă definitivă. Între timp, KLA şi alte grupări albaneze extralegale au ocupat vacuumul de putere şi securitatea minoritaţii sârbe nu mai este asigurată, ceea ce a provocat exodul masiv al populaţiilor nealbaneze. 

Există o cursă contra cronometru între tendinţa spre independenţă a provinciei Kosovo şi democratizarea Serbiei. Unele cercuri politice americane influente, dar chiar şi europene consideră că albanezii nu pot fi siliţi să suporte un regim dictatorial şi că dacă democratizarea Serbiei nu va avea loc într-un timp rezonabil, albanezii ar fi îndreptăţi să ceară independenţa.

Totuşi, deşi puterea Belgradului în administrarea autorităţii asupra provinciei este suspendată, poziţia oficială americană nu susţine independenţa Kosovo. 

Secesiunea ar încuraja separatiştii şi iredentiştii din întreaga regiune. Secesiunea ar încuraja adepţii Albaniei Mari - un singur stat întinzându-se de-a lungul peninsulei balcanice din Albania până în nord vestul Macedoniei cu o populaţie majoritară de etnie albaneză. De asemenea, dacă Kosovo ar deveni un catalizator al naţionalismului albanez, Macedonia ar dispare probabil de pe hartă într-un mod violent.

· Serbia

Situaţia din Serbia este dificilă. Deşi majoritatea populaţiei nu îl sprijină pe Miloşevici, nu există în prezent o alternativă democratică reală. Aparenta durabilitate a lui Miloşevici, care are mandat oficial până la alegerile viitoare programate în anul 2001, reprezintă o problemă care nu pare a se rezolva uşor. Bombardarea oraşelor de către NATO a făcut ca democraţia, drepturile omului şi "comunitatea internaţională" să nu fie prea admirate în rândurile sârbilor. Serbia are acută nevoie de a-şi redefeni politica, dar acţiunea NATO a făcut acest lucru mult mai greu de realizat. 

Majoritatea analiştilor apreciază că o consecinţă nefericită a acţiunii NATO a fost reculul procesului de stabilire a unei societăţi democratice în Serbia. 

Un număr de analişti economici şi oficiali au declarat că reconstrucţia Serbiei şi funcţionarea ei ca partener comercial al vecinilor rămân esenţiale pentru succesul Pactului de Stabilitate. Aceasta este, de exemplu, poziţia lui Carl Bildt, fostul Înalt reprezentant al ONU pentru Bosnia şi al lui Johannes Linn, directorul regional al Băncii Mondiale. Totodată, Johannes Linn a avertizat că ar fi o greşeală ca ţările din sud-estul Europei să se aştepte la un flux masiv de resurse spre regiune.

Intransigenţa SUA şi a Marii Britanii de a menţine un embargo dur şi generalizat împotriva Serbiei, care are ca ţintă presiunea aupra lui Miloşevici pentru a-l sili să renunţe la putere, nu face decât să înrăutăţească lucrurile. Sărăcia nu conduce de regulă spre soluţii democratice. 

Unele ţări europene ca Franţa, Grecia şi Italia au făcut încercări de a ameliora această poziţie intransigentă.

La insistenţele europenilor, precum şi a opoziţiei sârbe, SUA şi Marea Britanie au acceptat până la urmă să ridice embargoul aerian, permiţând zborurile comerciale, în schimbul înăspririi regimului deplasărilor pentru demnitarii iugoslavi şi a întărit controlului privind finanţarea regimului de la Belgrad. Embargoul petrolier se menţine. 

Până acum, Occidentul a avut mai mult succes în izolarea Serbiei decât în schimbarea acesteia.

· Muntenegru

Muntenegru se îndreaptă treptat către independenţă. În mica republică a federaţiei circulă deja ca monedă oficială marca germană, fiind instaurat de fapt un directorat financiar, care beneficiază de serviciile omniprezentului economist american de origine germană Steve Hanke, care oferă consultanţă simultană la Sofia, Podgoriţa şi Buenos Aires. Totuşi, este îndoielnic că independenţa Muntenegrului ar fi viabilă din punct de vedere economic. Capacitatea de producţie a republicii este mică şi economia ei se bazează în special pe ferme agricole de subzistenţă. Mutenegru poate supravieţui doar dacă este sponsorizat din exterior. 

În plus, încercarea de a obţine independenţa prezintă riscul unui conflict violent într-o republică divizată puternic între adepţii şi adversarii independenţei şi în care se poate implica şi armata federală iugoslavă. 

4.2 Bosnia-Herţegovina

În Bosnia scopul principal al comunităţii internaţionale este de a oferi tuturor cetăţenilor sentimentul că aparţin aceluiaşi stat, ceea ce înseamnă zădărnicirea acţiunilor celor care ar dori să separe Bosnia-Heţegovina în trei părţi. 

Divizarea Bosniei ar reprezenta un dezastru multiplu: ar fi pe placul celor care sprijină ideea unei Serbii Mari sau a unei Croaţii Mari; ar rezulta o rămăşiţă de stat musulman. bosniac neviabil economic , cu o existenţă nesigură şi vulnerabilă în faţa vecinilor mai puternici şi neprietenoşi. 

Progresul implementării acordurilor de la Dayton este foarte lent. Totuşi, în mare liderii comunităţilor au subscris la liniile de bază ale statului unic S-au creat instituţii comune care reprezintă toate entităţile. Bosnia are steag şi monedă comune. Este încă un foarte lung drum de parcurs.

Carl Bildt consideră că forţele dezintegrării sunt încă mai puternice decât cele ale integrării

Succesul ar putea fi identificat numai dacă stabilizarea şi dezvoltarea statului s-ar autoîntreţine, fără prezenţa militară pe teren. Acest lucru, cu toată diminuarea prezenţei militare, nu se întrevede într-un viitor previzibil.

S-a dovedit a fi numai un mit periculos că investiţiile străine private vor urma ajutorul internaţional. După angajamente mutilaterale de 4,5 miliarde USD în 1996-98 şi masive ajutoare bilaterale economia bosniacă nu arată mai prosperă decât la data semnării acordurilor de la Dayton în 1995. Rapoartele despre corupţia financiară printre oficialii bosniaci care au gestionat fondurile publice şi ale donatorilor, combinate cu întârzierile în crearea instituţiilor economice prevăzute la Dayton au îndepărtat investitorii privaţi. 

În timp ce atenţia comunităţii internaţionale s-a îndreptat spre Kosovo, Bosnia se va confrunta în curând cu perspectiva deloc îmbucurătoare a plăţii datoriei, începând din anul 2002.

3. Macedonia

O caracteristică importantă a Macedoniei este compoziţia mutietnică a populaţiei ei ( 2,1 milioane cetăţeni), formată din două treimi slavi şi o treime albanezi. La 30 noiembrie 1998 s-a format în urma alegerilor un guvern de coaliţie, condus de primul ministru Liubco Georgievski, cuprinzând ambele grupuri etnice şi care a urmat o politică de reforme economice de orientare pro-occidentală. Războiul din Kosovo a creat un mediu social foarte tensionat între macedonenii de origine slavă şi cei de origine albaneză, care evident au avut opţiuni contrare în timpul conflictului. 

Prezenţa a 300.000 de refugiaţi albanezi din Kosovo în primăvara anuluil 1999 a creat îngrijorări suplimentare legate de schimbarea echilibrului etnic. Albanezii au devenit majoritari în acea perioadă şi permanentizarea ar fi reprezentat riscul aderării la proiectul "Albaniei Mari". De asemenea consecinţele economice ale războiului au fost devastatoare pentru Macedonia unde şomajul a ajuns la 40%, iar pagubele totale au fost estimate la 1, 5 miliarde USD. 

Macedonia, prin prezenţa masivă a trupelor NATO ( circa 15.000de oameni) a devenit un cvasi-protectorat al Alianţei Nord-Atlantice.

Macedonia şi Bulgaria au ajuns la un acord privind disputa legată de limbile folosite în cele două ţări.

4. Albania

Instabilitatea guvernamentală a Albaniei este o problemă endemică.

La 29 ianuarie 2000, presa albaneză a relatat despre întâlnirea secretă a şefului serviciilor secrete albaneze, Fatos Klosi cu primul ministru, Ilir Meta, cu scopul de a-l informa despre posibilitatea unui protest al armatei împotriva corupţiei guvernului.

De asemenea, şeful opoziţiei, Sali Berisha, conform relatărilor presei albaneze, a chemat la insurecţie armată împotriva guvernului corupt, într-un discurs ţinut în faţa unor oficiali locali în nordul Albaniei..

Deşi, nu este pentru prima oară când Albania este ameninţată de o revoltă militară, de data aceasta ar putea avea consecinţe serioase pentru forţa de menţinere a păcii- KFOR- din Kosovo. Stabilitatea operaţiunii NATO în Kosovo depinde de stabilitatea guvernului albanez. Albania a devenit o puternică bază de susţinere a trupelor NATO desfăşurate în Kosovo. Trupele de susţinere a operaţiunilor aflate în Albania, cunoscute sub denumirea de Communication Zone West (COMMZ W) numără 2400 de oameni. Misiunea lor principală este de a proteja rutele de aprovizionare şi liniile de comunicaţii între Albania şi Kosovo.

De asemenea, misiunea condusă de Italia asigură sprijinul logistic pentru KFOR, cuprinzând 31% din totalul personalului se sprijin al NATO repartizat în Albania., Macedonia şi Grecia.

Prin urmare, Albania incapabilă să-şi rezolve problemele interne , pune acum în pericol chiar securitatea forţelor care au fost dizlocate tocmai pentru a proteja interesele etnicilor albanezi din Kosovo.

4.5. Croaţia

Transformările politice din Croaţia marchează o schimbare fundamentală a ţării şi, în acelaşi timp, ele pot reprezenta şi o cotitură pentru Balcani, dacă noul guvern trece rapid la reforme şi dacă primeşte ajutor din exterior. 

Reprezentanţii UE şi NATO au salutat cu căldură alegerea ca preşedinte a lui Stipe Mesici, victoria acestuia în alegeri semnificând înlăturarea vechii gărzi naţionaliste a răposatului Franio Tudjman. Se nutreşte speranţa ca succesul schimbării politice din Croaţia să dea o lovitură decisivă împotriva regimului antioccidental de la Belgrad. De la Croaţia se aşteaptă acum ruperea legăturilor cu ultranaţionaliţtii croaţi din Bosnia, cât şi distrugerea structurilor secrete, ce au fost înfiinţate pentru a submina acordurile de pace de la Dayton. De asemenea, se aşteaptă restructurarea forţelor armate, permisiunea pentru o mass-media liberă şi cooperarea cu Tribunalul Penal Internaţional.

Totuşi noul guvern condus de Iviţa Racean se confruntă cu mari probleme economice.

Unii analişti sunt incă prudenţi şi atrag atenţia că este prematur pentru a califica noua conducere din Croaţia drept reformistă. Multe ziare din Croaţia citate de "Le Monde" îşi exprimă îngrijorarea faţă de caracterul imprevizibil al lui Stipe Mesici. Cel mai agresiv este "Novi List" care nu exclude faptul că Stipe Mesici este doar "un Tudjman zâmbitor". 

Există de asemenea îngrijorări privind coeziunea ceor 6 partide aflate în coaliţia de guvernământ.

4.6. Grecia şi Turcia

Grecia, în UE şi NATO şi Turcia în NATO sunt ţările cele mai dezvoltate din regiune, dar acest lucru nu a ajutat până acum să detensioneze relaţia dintre ele. În ultimele luni, după cutremurele devastatoare din Turcia, relaţia dintre cele două state a marcat câţiva paşi de amelioarare. Pentru prima dată după 30 de ani, un ministru grec al afacerilor externe a vizitat Turcia. Dar, ar fi naiv să se creadă că climatul psihologic creat de cutremurul de pământ din august 1999 se află la originea apropierii dintre Turcia şi Grecia. Ceea ce contează sunt interesele strategice ale celor două ţări, precum şi presiunea din exterior din partea SUA sau a UE, în percepţia cărora nerezolvarea conflictuluzi greco-turc blochează sau îngreunează alte dosare de care marile puteri sunt interesate, printre care şi stabiliatea Balcanilor, unde contribuţia Greciei şi a Turciei ar trebui să fie importantă.

Se manifestă prudenţă sau chiar rezerve privind apropierea dintre cele două ţări,. Totuşi, această încălzire a relaţiilor dintre Turcia şi Grecia, chiar dacă încă modestă, este un semnal pozitiv pentru evoluţiile din Balcani.

4.7 . România şi Bulgaria au făcut eforturi de a reforma economiile lor, dar succesul este moderat. Concluzia principală la Washington şi Bruxelles a fost că cele două ţări au un ritm de reformă sub scadenţa necesară pentru o integrare într-un timp rezonabil. De aceea, s-a luat decizia că este necesară găsirea unor căi de influenţare din exterior a dinamicii economiilor celor două ţări, pentru a le face compatibile cu exigenţele integrării. Pentru Bulgaria cadrul influenţei externe este directoratul financiar, iar pentru România planul Verheugen. În acest fel a crescut ponderea factorului extern în mobilizarea energiilor pentru reforma economcă.

Propunerea venită de la Bruxelles ( deşi şi Washingtonul a avut mai mult ca sigur un cuvânt important) se poate sintetiza în formula "bani contra reformă". 

Decizia UE de a începe negocierile pentru aderare cu România şi Bulgaria reprezintă o recunoştere politică a apartenenţei lor la spaţiul geopolitic european şi o şansă suplimenatară de reformă.

Oricum, cele două ţări beneficiază pentru perioada 2000-2006 de fondurile structurale de pre-aderare destinate unor proiecte în agricultură, infrastructură, mediu, IMM-uri, încurajarea secorului privat, întărirea instituţională şi programe sociale.

4. Autodeterminare vs. integritate teritorială

Criza statului care reprezintă una dintre trăsăturile care definesc spaţiul post-iugoslav şi Albania creează dificultăţi negocierilor bilaterale dintre Uniunea Europeană şi fiecare stat.

Protectoratele ca Bosnia şi Kosovo nu pot rezolva porblemle legate de definirea statalităţii, iar ajutorul financiar singur nu poate schimba mediul instituţional local.

Strategiile de rezolvare a conflictelor nu rezolvă şi problemele multiple cu care se confruntă regiunea. 

Nu există un răspuns rezonabil la întrebarea : Cum poate UE să stabilizeze regiunea? Întrebarea care ar trebui pusă în schimb este: Cum pot Balcanii să se integreze în UE? 

Criza din Kosovo a devenit mai degrabă o problemă internă decât una externă a UE.

Într-un discurs la Institutul Aspen (24 august 1999) intitulat "Chestiunea balcanică şi răspunsul european" adjunctul Secretarului de Stat american, Strobe Talbott a remarcat că "există oportunitatea de a face din întregul continent european un spaţiu sigur pentru democraţie prin crearea unui mediu în care autodeterminarea poate să funcţioneze fără proliferarea micro-statelor pe bază etnică". 

A profita de această oportunitate este prima sfidare pentru europeni în general şi pentru Uniunea Europeană în particular. De asemenea, valorificarea aceastei oportunităţi reprezintă o sfidare şi pentru SUA.

Cele două teme care au acompaniat cu consecvenţă angajamentul american în Europa după primul război mondial sunt răspândiea democraţiei şi sprijinirea autodeterminării, concepte asociate cu Woodrow Wilson În perioada de după al doilea război mondial două tendinţe 

s-au susţinut reciproc: "toate statele moderne europene, de succes şi-au definit statalitatea într-un mod care a încurajat majorităţile şi minorităţile să prospere împreună şi în Europa occidentală "concertul democraţiilor liberale s-a dezvoltat sub egida Uniunii Europene"

Mecanismul instituţional format din NATO, OSCE, UE şi ONU a lansat în ultimul timp un principiu considerat vital pentru viitor: "Conducerilor naţionale nu trebuie să li se permită să-şi definească interesul naţional sau identiotatea naţională într-un mod care să conducă la crime împotriva umanităţii şi ameninţări la adresa păcii internaţionale".

Actualul experiment european prin cedarea suveranităţii în anumite domenii de guvernare, pe de o parte şi prin acordarea unei autonomii mai mari regiunilor, pe de altă parte, coincide cu valorile politice şi civice americane, corespunzând intereselor strategice ale SUA.

Tratatele de la Westphalia şi Versailles au lăsat loc Tratatelor de la Maastricht şi Amsterdam. Vechiul sistem al statelor-naţiune- fiecare, suveran în exercitarea autorităţii sale supreme, absolute şi permanente - lasă loc noului sistem în care naţiunile se simt suficient de sigure privind identitatea lor şi relaţiile de vecinătate pentru a face din dependenţa reciprocă o virtute.

6. Concluzii

· Fundamentul pentru o stabilitate pe termen lung şi politici nenaţionaliste în sud estul Europei îl reprezintă economiile ţărilor din zonă şi aici tabloul este întunecat

· Economiile din sud estul Europei sunt în mod primejdios fragmentate. Actuala dinamică politică va menţine această fragmentare pentru un timp nedefinit. Nesiguranţa privind frontierele şi identitatea naţională şi revendicările suveraniste susţin regimuri de comerţ, impozite şi tarife care au ca scop întărirea controlului politic şi îmbogăţirea celor de la putere pe seama simplilor cetăţeni.

· Balcanii au nevoie de o pârghie de modernizare care poate fi realizată numai prin satisfacerea singurei aspiraţii comune a regiunii:"europenizarea" 

· Există încă riscurile unei reacţii în lanţ după Kosovo prin reaua interpretare a conceptului de autonomie substanţială, căci autodeterminarea fără limite ar merge împotriva sensului însuşi al democraţiei

· Viitorul Balcanilor în următorul deceniu depinde de doi factori: găsirea sau eşecul identificării unei soluţii de durată pentru Kosovo şi lărgirea UE sau lipsa extinderii spre sud est.

· Dincolo de stategiile de soluţionare a conflictelor trebuie identificate soluţii pe termen lung care să rezolve sau măcar să atenueze triplul deficit ( de dezvoltare, cooperare şi integrare)din regiune. Terapia profilactică de dezvoltare şi integrare va elimina în bună parte cauzele care separă diverse comunităţi din regiune. Stabilirea încrederii care să stimuleze rezolvările problemelor divergente prin compromisuri rezonabile şi renunţarea la violenţă poate fi realizată doar pe fundalul unei prosperităţi economice relative. De aceea soluţia pe termen lung presupune integrarea şi nu doar stabilizarea Balcanilor.

· Regiunea are nevoie urgentă de angajare amplificată cu Occidentul printr-un proces de securitate prin cooperare bazat pe interesele comune ale Europei de Sud-Est şi a restului Europei. 

ANEXE

I. Două scenarii posibile pentru viitorul Balcanilor

 

Domnul Janusz Bugajsky a prezentat o analiză privind Balcanii în faţa Comitetului pentru Relaţii Internaţionale al Camerei Reprezentanţilor a SUA la 4 august a.c. În prima parte, el identifică cauzele responsabile pentru situaţia din Balcani şi apoi prezintă două scenarii posibile pentru viitorul Balcanilor;

Cauze

· Autoritarismul; 

· Deficitul de democraţie; 

· Naţionalismul şi colectivismul etnic; 

· Stagnarea economică; 

· Creşterea criminalităţii

Scenarii 

1. Involuţia regională

Scenariul pesimist prevede o serie de crize interne, însoţite de crize politice fundamentale şi de colapsuri economice. Deşi gradul şi impactul involuţiei vor varia, fiecare caz de stagnare internă sau de criză va contribui la exacerbarea tensiunilor regionale. Balcanii s-ar putea îndrepta spre un statut periferic, la marginile procesului extinderii transatlantice. Există 4 posibile "ingrediente":

· Resuscitarea autoritarismului; 

· Paralizia politică; 

· Criza socială; 

· Creşterea naţionalismului şi populismului

1. Asigurarea dezvoltării

Prognoza optimistă prevede progrese însemnate în asigurarea stabilităţii interne şi a cooperării internaţionale. Fiecare stat va face paşi în direcţia realizării criteriilor interne şi externe de aderare, atât la NATO, cât şi la UE.

Pentru asigurarea succesului dezvoltării sunt necesare progrese consecvente în 6 domenii-cheie:

· Stabilitatea politică; 

· Edificarea instituţiilor; 

· Dezvoltarea societăşii civile; 

· Progresul economic; 

· Lupta împotriva crimei organizate; 

· Cooperarea regională.

 

În concluzie:

· Reconstrucţia nu oferă doar o şansă pentru dezvoltarea materială, ci şi pentru democraţia reprezentativă.

· Angajamentul faţă de reconstrucţie trebuie îmbinat cu cel faţă de reformă. 

· Obiectivul final pentru toate statele balcanice trebuie să fie integrarea în instituţiile europene şi euro-atlantice majore, bazate pe temelii democratice şi capitaliste solide.

II. Noul contract european ("European New Deal") pentru Balcani

Obiectivul acestui plan este adoptarea timpurie de către Europa de Sud- Est a regimului economic liberal european care va încuraja dezvoltarea sectorului economic privat, reducerea rolului statului în economie şi întărirea statului de drept.

· Prima mişcare pentru realizarea acestui obiectiv este introducerea euro în Europa de Sud- Est înaintea obţinerii calităţii de membru UE cu drepturi depline. 

· Alături de stabilitatea monetară obţinută prin introducerea euro, planul prevede larga liberalizare a comerţului exterior şi a investiţiilor:

· În prima fază se va stabili o zonă de liber schimb după modelul Asociaţiei Europene a Comeţului Liber (EFTA) care va elimina tarifele interne. 

· În faza a doua se va trece la Uniunea Vamală după modelul aranjamentelor deja existente între UE şi Turcia sau între UE şi Cipru, prin care se vor armoniza tarifele externe cu ţările din afara UE. 

· Faza a treia va produce stabilirea unei pieţe unice depline cu UE conform tratatelor Uniunii şi bazată pe prezenta Zonă Economică Europeană (EEA), prin garantarea libertăţii de mişcare a capitalurilor, bunurilor, serviciilor şi în final a forţei de muncă

· Planul recomandă ca finanţarea pentru dezvoltare să nu aibă loc prin guverne, ci direct spre actorii nestatali, spre instituţiile locale private. 

· Se vor finanţa prioritar proiectele transfrontaliere care aduc beneficiul suplimentar al exploatării economiilor de scală regionale şi stimulează comerţul şi investiţiile suplimentare. 

· De asemenea o prioritate a Occidentului ar trebui să fie investiţiile de capital în afacerile balcanice 

· Strategia pentru Balcani nu poate fi încununată de succes fără includerea centrului regiunii:Serbia. Timpul este un factor important şi izolarea în continuare a Serbiei face ca procesul de schimbare politică şi reformă economică să se prelungească prea mult şi să fie deci mult mai dificil. Nici o schimbare politică pozitivă nu poate avea loc până când efectele psihologice dăunătoare ale izolării nu sunt compensate şi legitimitatea unei platforme pro-occidentale nu va fi stabilită 

· Programul economic ar trebui acompaniat de asistenţa în domeniul securităţii. În acest sens NATO şi SUA trebuie să rămână prezente în regiune pentru asigura un mediu stabil pentru reforme. Dar dincolo de asigurarea securităţii pentru procesul de pace în Bosnia şi Kosovo, NATO trebuie să sublinieze în mod clar angajamentul său pentru europenizarea Balcanilor. La fel cum NATO a avut o contribuţie esenţială în planul Marshall şi integrarea europeană după 1947, Alianţa poate juca acelaşi rol în Europa de Sud- Est astăzi. Proliferarea bazelor militare în regiune oferă deja sprijin pentru cartierele tereste ale NATO. NATO ar trebui să construiască pe baza noului cadru consultativ, prin înlocuirea strategiei de îngrădire (containment) cu una de încorporare (incorporation). 

· Faptul că actorii din afara sistemului politic pot beneficia direct de pe urma "European New Deal" este esenţial pentru succesul strategiei.

